b"\n_START_ARTICLE_\nEug\xc3\xa8ne Demar\xc3\xa7ay\n_START_SECTION_\nVida\n_START_PARAGRAPH_\nDemar\xc3\xa7ay realitz\xc3\xa0 els seus estudis de secundari al Liceu Condorcet, despr\xc3\xa9s viatj\xc3\xa0 a Anglaterra i, finalment estudi\xc3\xa0 amb Charles Adolphe W\xc3\xbcrtz, Henri Sainte-Claire Deville i Jean-Baptiste Dumas a l'\xc3\x89cole Polytechnique de Par\xc3\xads. Quan es gradu\xc3\xa0 inici\xc3\xa0 un llarg viatge per diversos pa\xc3\xafsos: Alg\xc3\xa8ria, Egipte i l'\xc3\x8dndia, amb l'objectiu d'estudiar la seva geologia i cultura. Al seu retorn, el 1876, treball\xc3\xa0 al laboratori d'Auguste Andr\xc3\xa9 Thomas Cahours a l'\xc3\x89cole Polytechnique interessant-se per la qu\xc3\xadmica org\xc3\xa0nica. Despr\xc3\xa9s es decant\xc3\xa0 per la qu\xc3\xadmica inorg\xc3\xa0nica fins al seu desgraciat accident el 1881 en qu\xc3\xa8, a causa d'una explosi\xc3\xb3 al laboratori, perd\xc3\xa9 l'ull dret mentre estudiava els sulfurs de nitrogen. Abandon\xc3\xa0 l'\xc3\x89cole Polytechnique i munt\xc3\xa0 el seu laboratori propi on dugu\xc3\xa9 a terme estudis d'espectrosc\xc3\xb2pia, per a la qual posse\xc3\xafa unes notables qualitats. L'estudi de les terres rares fou una de les seves principals \xc3\xa0rees de treball. Com que treball\xc3\xa0 exposat a subst\xc3\xa0ncies t\xc3\xb2xiques i radioactives sense mesures de seguretat, la seva salut se'n ressent\xc3\xad, i mor\xc3\xad als 51 anys.\n_START_SECTION_\nObra\n_START_PARAGRAPH_\nDemar\xc3\xa7ay treball\xc3\xa0 inicialment amb les ess\xc3\xa8ncies i dels \xc3\xa8ters d'\xc3\xa0cids carbox\xc3\xadlics insaturats, realitzant important aportacions a la qu\xc3\xadmica dels perfums. Investig\xc3\xa0 la volatilitat dels metalls a baixes temperatures i pressions, i constru\xc3\xad una m\xc3\xa0quina molt eficient per a comprimir gasos amb l'objectiu d'aconseguir baixes temperatures per expansi\xc3\xb3._NEWLINE_El 1892 Paul \xc3\x89mile Lecoq de Boisbaudran, mentre treballa amb una mostra de l'element samari, que ell havia descobert, trob\xc3\xa0 una l\xc3\xadnia espectral no comptabilitzada. El 1896, Demar\xc3\xa7ay sospit\xc3\xa0 que les mostres del samari, estaven contaminades amb un element desconegut. Demar\xc3\xa7ay examin\xc3\xa0 espectres de mostres de samari i gadolini i propos\xc3\xa0 que hi havia un element per descobrir entre ells a la taula peri\xc3\xb2dica. Utilitzant una t\xc3\xa8cnica de cristal\xc2\xb7litzaci\xc3\xb3 fraccionada, Demar\xc3\xa7ay fou capa\xc3\xa7 d'a\xc3\xafllar, despr\xc3\xa9s de cinc anys de recerca, el nou element el 1902, al qual anomen\xc3\xa0 europi, fent honor al continent Europa._NEWLINE_El 1898, quan Marie i Pierre Curie a\xc3\xafllaren l'element radioactiu poloni, observaren que la mostra de la qual havia estat retirat romania radioactiva. Els Curie passaren aquesta mostra radioactiva a Demar\xc3\xa7ay per a la seva an\xc3\xa0lisi. Demar\xc3\xa7ay examin\xc3\xa0 els espectres de la mostra i es determin\xc3\xa0 que hi havia una l\xc3\xadnia espectral desconeguda i digu\xc3\xa9 als Curie que hi havia un element nou en la seva mostra. Aquesta l\xc3\xadnia espectral era produ\xc3\xafda pel radi, que els esposos Curie foren finalment capa\xc3\xa7os d'a\xc3\xafllar el 1902."